A4-0296/96

Päätöslauselma komission tiedonannosta Euroopan parlamentille ja neuvostolle Euroopan ja Välimeren alueen energia-alan kumppanuudesta (KOM(96)0149 - C4-0238/96)

Euroopan parlamentti, joka

- ottaa huomioon komission tiedonannon (KOM(96)0149 - C4-0238/96),

- ottaa huomioon Ferrerin PPE-ryhmän puolesta esitettämän päätöslauselmaesityksen (B4-0306/96) Välimeren alueen uudistuvia energianlähteitä koskevasta ohjelmasta,

- ottaa huomioon seuraavat antamansa päätöslauselmat:

. 12. heinäkuuta 1991 uudistetusta Välimeren-politiikasta ((EYVL C 240, 16.9.1991, s. 250))

. 10. lokakuuta 1995 Euroopan unionin energiapolitiikkaa käsittelevästä vihreästä kirjasta ((EYVL C 287, 30.10.1995, s. 34))

. 11. lokakuuta 1995 Euroopan unionin Välimeren-politiikasta Barcelonan kokousta ajatellen ((EYVL C 287, 30.10.1995, s. 121))

. 17. marraskuuta 1995 Euroopan unionin ja Välimeren alueen maiden välisistä talous- ja kauppasuhteista ((EYVL C 323, 4.12.1995, s. 159))

. 4. heinäkuuta 1996 yhteisön toimintasuunnitelmasta uudistuvien energianlähteiden alalla ((EYVL C 211, 22.7.1996, s. 27)),

- ottaa huomioon seuraavat antamansa lausunnot:

. 14. joulukuuta 1995 neuvoston ehdotuksesta säädökseksi, jolla hyväksytään monivuotinen ohjelma, jonka päämääränä on tukea energia-alan kansainvälistä yhteistyötä (Synergy-ohjelma) ((EYVL C 17, 22.1.1996, s. 184));

. 16. huhtikuuta 1996 Välimeren alueen Euroopan unionin ulkopuolisille maille suunnatuista rahoitus- ja teknologiankehitystoimenpiteistä, joiden päämääränä on näiden maiden talous- ja yhteiskuntarakenteiden uudistaminen ((EYVL C 141, 13.5.1996, s. 52));

. 20. heinäkuuta 1996 talous- ja yhteiskuntarakenteiden uudistamisen rahoituksellisista ja teknisistä tukitoimista (MEDA) Euroopan ja Välimeren alueen yhteistyössä ((EYVL C 198, 8.7.1996, s. 186)),

- ottaa huomioon Madridin kokouksen päätöslauselman maaliskuulta 1994, Tunisin (pidetty maaliskuussa 1995) ja Triesten (pidetty kesäkuussa 1996) ministerikokousten päätelmät sekä marraskuussa 1995 pidetyn Ateenan kokouksen sopimuksen,

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön sekä ulko- ja turvallisuusasiain sekä puolustuspolitiikan valiokunnan lausunnon (A4-0296/96),

A. katsoo, että Euroopan unionin uusien Välimeren aluetta koskevien suunnitelmien, kumppanuuksien, määrittelyn tärkeimmät kohdat ovat Barcelonan kokouksen päätelmät, joissa vahvistetaan halu perustaa yhteinen rauhan ja vakauden alue, rakentaa yhteinen hyvinvoinnin alue, kehittää inhimillisiä voimavaroja ja edistää kulttuurien välistä ymmärrystä ja yhteiskuntien välistä vaihtoa,

B. ottaa huomioon, että saavutettujen - erityisesti vastikään pidetyn Triesten ministerikokouksen seurauksena syntyneiden - poliittisten sopimusten alueellisen soveltamisen nimissä pidetyissä kokouksissa toistuvat Euroopan unionin ja sen Välimeren alueen kumppaneiden välisiä suhteita koskevat aiheet energian - erityisesti sen toimittamisen -, ympäristönsuojelun, verkostojen ja perusrakenteiden kehittämisen, tieteellisen ja teknisen yhteistyön alalla sekä monenkeskisten oikeudellisten sopimusten puitteissa tehtyjen investointien takuiden alalla,

C. ottaa huomioon, että uusien, vaihtoehtoisten, uudistuvien ja hajautettujen energianlähteiden tämänhetkinen osuus energiantuotannosta Välimeren alueen maissa on lähes olematon huolimatta tällä alueella olevista vaihtoehtoisista tuotantomahdollisuuksista ja esimerkiksi tuulivoiman, aurinkokennojärjestelmien, maalämpövoiman ja sekaenergiajärjestelmien teknisten ja taloudellisten toteutusmahdollisuuksien edistymisestä etenkin eristyksissä olevilla, syrjäisillä tai saaristoalueilla tai -paikkakunnilla,

D. katsoo, että Euroopan-Välimeren alueen vesipula, joka on vaikeimpia maailmassa, vaatii tehokkaille vaihtoehtoisille menetelmille perustuvia tarjontamuotoja, unohtamatta jätevesien ja suolaisen veden uusiokäyttöä,

E. Ottaa huomioon, että on olemassa energialähteiden kannalta hyvin tehokkaita tekniikoita suolan poistamiseksi merivedestä, joihin sisältyy juomaveden tuotanto ja sähkö,

F. Ottaa huomioon, että Välimeren alueen yhteiskunnallis-taloudellinen kehittäminen vaatii tulevaisuudessa huomattavia sähkövaroja,

G. ottaa huomioon, että yhteisöjen mahdollisuuksia osallistumiseen ja yhteistyöhön energian alalla Euroopan unionin ulkopuolella on täydennettävä entistä avoimemman, yhtenäistävämmän ja vakauttavamman energiaperuskirjan muodossa,

H. ottaa huomioon, että Euroopan ja Välimeren alueen kumppanuus avaa tien pysyvälle tietojen ja tekniikoiden vaihdon järjestelmälle, joka edistää tiedonsaantia, parantaa koulutuksen tasoa ja uusien sukupolvien koulutustasoa erityisesti uusien energiateknologioiden alalla;

1. Suhtautuu erityisen myönteisesti sopusoinnussa jäsenmaiden erityispiirteiden kanssa tapahtuvaan Euroopan ja Välimeren alueen yhteistyön ja yhteenliittymisen politiikan nopeaan soveltamiseen energiapolitiikan alalla, koska tämä tukee kiistattomasti taloudellista muutosta ja edistää väestörakenteen ja yhteiskunnallis-taloudellisen rakenteen tasapainottumista, samalla kun se toimii kannustimena koko Välimeren alueen kolmansien maiden geopoliittiselle yhdentymiselle, mikä olisi hyödyksi koko alueelle toivotulle vakaudelle;

2. On sitä mieltä, että mitkä tahansa ehdotetussa Euroopan ja Välimeren alueen energiafoorumissa tapahtuvat yhdentymistoimia ja yhteisiä toimia edistävät menettelyt voivat olla korvaamaton kannustin kestävän kehityksen perustan luomiselle kaikissa Välimeren maissa. Joillekin maille se voi merkitä polttoaineiden hankintavarmuutta ja toisille uusia yhteistyömahdollisuuksia talouden, tekniikan tai koulutuksen alalla. Tämä on mahdollisesti vahvistettu monenvälisessä, muutoksille ja erilaisuudelle avoimessa oikeudellisessa sopimuksessa, josta on tunnistettavissa tiettyjä taloudellisia ja sosiaalisia tarpeita, erityisesti ympäristöön tai työllisyyteen liittyviä, sekä yhtenäistämisratkaisujen kiireellisyyttä estäviä seikkoja. Näitä lisäävät teknologiaan ja johtamiseen liittyvät vaarat sekä riskipääoman puute;

3. Katsoo, että ennakoitavissa oleva EU:n naapurivaltioiden väestönkasvu on huomioonotettava tekijä energian hankinta- ja kulutusstrategiassa ja sitä on pidettävä myös keskeisenä yhteiskunnallisena tekijänä kestävän kehityksen mallin lujittamiseksi;

4. Katsoo, että jotta kysynnän kasvumahdollisuuksiin voitaisiin vastata, on käsiteltävä keskipitkän ja pitkän aikavälin energiapoliittisia ratkaisumalleja, jotka suosimatta erityisesti perinteisiä energiamuotoja ja toisaalta myöskään unohtamatta niitä tunnustaisivat, että energia kulkee käsi kädessä kansojemme kehityksen ja hyvinvoinnin kanssa, ja jotka johtaisivat säästämisen ja energian kulutuksen järkeistämisen politiikan kaikilla aloilla, niin teollisuudessa kuin kotitalouksissa ja kuljetuksessa, ja kaksinkertaistaisi vuoteen 2010 mennessä näiden maiden osallistumisen uusiutuvien energiavarojen kulutukseen;

5. Katsoo, että on edistettävä aurinkokennotekniikkaan sijoittamista, sillä tekniikka on erityisen tuottavaa Välimeren alueella aurinkosäteilyn korkean tehon vuoksi ja koska kysyntä on usein suurempaa siellä, missä aurinkosäteilyä on enemmän ilmastointi- ja jäähdytysjärjestelmien käytön vuoksi;

6. Pitää tarpeellisena kehittää ja lisätä Euroopan unionissa kehitettyjen yhteistyömuotojen kuten erityisohjelmien ja muiden tutkimus-, kehitys-, esittely- ja koulutusohjelmien mahdollisuuksia. Näitä ovat esimerkiksi SYNERGY-ohjelma ja sitä tukeva rahoitustoimia ja teknisiä tukitoimia koskeva MEDA-ohjelma, jotka sopivat tähän Välimeren-politiikan uudistamisprosessiin, koska ne edistävät suoraa kokemustenvaihtoa. Toisaalta ne helpottavat henkilökohtaisten yhteyksien luontia toiminnallisina pidetyillä aloilla, kuten energia-alalla;

7. Puoltaa sellaisia oikeudellisia vaihtoehtoja, jotka sallivat energiaperuskirjan laajentamisen Euroopan ja Välimeren alueen kolmansiin maihin;

8. On sitä mieltä, että Euroopan ja Välimeren alueen kumppanuuksilla pitäisi mahdollistaa se, etteivät kolmannet maat tee samoja virheitä kuin jäsenvaltiot ovat tehneet energiaratkaisuissaan ja unohtaisi taloudellista ja teknistä riippuvuuttaan perinteisten energiavarojen käytössä, minkä takia on välttämätöntä ottaa entistä laajemmin käyttöön energiateknologiaa, erityisesti uudistuvia, ei-saastuttavia energiamuotoja koskevaa teknologiaa ja soveltaa siihen näiden alojen tekniikoiden, tiedemiesten ja opiskelijoiden kanssa tehtävään tiiviiseen yhteistyöhön perustuvaa teknisen siirtymisen mekanismia asianomaisissa maissa;

9. Pyytää komissiota ehdottamaan Välimeren alueen erityisvirastoa, jonka rakenne käynnistäisi sellaisten mieluiten pienten ja keskisuurten paikallisten yritysten, elinten ja laitosten syntymisen, tiedonkulun ja tukemisen, joita perustetaan Euroopan ja Välimeren alueen kumppanuuksien alkamisen myötä ja jotka ovat hyvä esimerkki operatiivisen TERA-ryhmän MEDEA-tutkimuksesta, jotta löydettäisiin edellä mainitun mekanismin kulmakivi;

10. Pyytää komissiota ehdottamaan Euroopan ja Välimeren alueen energia-alan kumppanuuden piirissä toimia, joilla saatettaisiin rannikkoalueiden väestö tietoiseksi tarpeesta saavuttaa vastuuntuntoinen energiankulutuksen taso ja samalla myös luonnon kunnioittamisesta sekä annettaisiin uusille sukupolville tekninen ja ammatillinen koulutus, joilla taattaisiin niille riittävä valmius uusien energiateknologioiden alalla ja riittävät tiedot niistä, jolloin voitaisiin rakentaa perusta kestävälle kasvulle mahdollisen uuden Euroopan ja Välimeren alueen koulutuskeskuksen muodossa;

11. Ehdottaa tämän vuoksi, että Euroopan ja Välimeren alueen koulutuskeskus sijoitettaisiin sellaiseen EU:n Välimeren maahan, jolla on maantieteellisesti ja taloudellisesti strateginen asema, jolloin vältettäisiin yksipuoliset keskittymät; ehdottaa myös, että keskus a) toimisi useammalla tasolla tehtävänään Välimeren maiden kestävään kehitykseen tähtäävien tarkoituksenmukaisten tekniikoiden siirtoon suuntautuva kouluttaminen, b) toteuttaisi tiedotustoimien puitteissa kokeellisten järjestelmien suunnittelun ja soveltamisen Välimeren eri maissa ja c) varmistaisi, että näiden järjestelmien toimeenpano vaikuttaisi tehokkaasti koulutusohjelmiin;

12. Pyytää komissiota käynnistämään pilottihankkeen, jossa kokeiltaisiin integroituja sähköntuotantomenetelmiä, joilla tuotettaisiin sähköä pienelle, jakeluverkostoista eristyksissä asuvalle väestölle (ENERMEDVILLAGE). Hankkeessa olisi erityisesti korostettava uudistuvia energiamuotoja ja sekaenergiamuotoja siltä kannalta katsoen, että saavutetaan korkea omavaraisuusaste puhtaan veden, maataloudessa käytettävän veden pumppauksen, suolanpoiston, jätevesien kierrättämisen ja elintarvikkeiden kylmävarastoinnin osalta;

13. Kehottaa tekemään yhteistyötä Välimeren maiden hallitusten kanssa, jotta suuret sähköntuotantolaitokset rannikon läheisyydessä sijaitessaan käyttäisivät järjestelmiä suolan poistamiseksi merivedestä ja tuottaisivat sähköä yhdistettyjen sarjojen avulla energiavarojen kulutuksen optimoimiseksi;

14. Hyväksyy samalla sellaisten toimien tukemisen, joilla pyritään parantamaan energiataloudellisia perusrakenteita, erityisesti sellaisia, jotka palvelevat Välimeren alueen kolmansien maiden maaseutualueiden sähköistämistä;

15. Puoltaa erityisesti energiaverkostojen kehityshankkeita koskevien yhteisten sääntöjen hyväksymistä euroopanlaajuisia verkostoja koskevien hankkeiden yhteydessä. Pyytää, että pilottihankkeiden tehokkaan hyödyntämisen saavuttamiseksi hankkeiden on oltava kokonaisvaltaisia ja käsitettävä myös Välimeren alueen kumppanuusmaiden hallinnon luotettavuus;

16. Suosittaa tässä mielessä sähköverkkojen kytkemistä yhteen sähköenergian tuotanto- ja kuljetusjärjestelmien optimoimiseksi ja normalisoimiseksi sekä mannerten välisten kaasuputkien yhteenkytkemisen kehittämistä;

17. Kehottaa komissiota, että se poliittisen toimintavaran säilyttämiseksi hankkeiden rahoitusta varten tutkisi yhteistyössä jäsenvaltioiden kanssa, mitä rahoitusjärjestelyitä voitaisiin soveltaa, jotta edistettäisiin riskipääoman osuutta koulutushankkeissa, jotka liittyvät ympäristöön, uusiutuviin energiamuotoihin ja vesivaroihin Euro-Välimeri-kumppanuuden puitteissa;

18. Kehottaa puhemiestään välittämään tämän päätöslauselman neuvostolle ja komissiolle.